**Paziņojums masu medijiem**

**11.11.2015.**

**Rīgā norisināsies 11. EEZ valstu konference Kompensācijas iestādēm, Garantijas fondiem un Informācijas centriem**

**Ceturtdien, 12.novembrī, Rīgā norisināsies gadskārtējā konference Eiropas Ekonomikas zonas (turpmāk - EEZ) valstu Kompensācijas iestādēm, Garantijas fondiem un Informācijas centriem, kuru šogad rīko Latvijas Transportlīdzekļu apdrošinātāju birojs (turpmāk – LTAB) sadarbībā ar Zaļās kartes sistēmas Biroju padomi. Konferencē piedalīsies visu EEZ valstu pārstāvji, kā arī Eiropas Komisijas un Eiropas Apdrošinātāju asociāciju apvienības pārstāvji.**

Šāda mēroga konference notiek jau vienpadsmito reizi un katru gadu tā tiek organizēta kādā citā EEZ valstī, bet pirmo reizi – Baltijas valstīs. Konferences mērķis ir sekmēt Eiropas valstu kompensācijas iestāžu, informācijas centru un prasību kārtošanas pārstāvju savstarpējo sadarbību. Visās iepriekšējās konferencēs piedalījies LTAB valdes priekšsēdētājs Juris Stengrevics, kurš atzīmē to būtisko lomu: “Pirms vienpadsmit gadiem Eiropā tikai sāka veidoties vienota zaudējumu kompensēšanas sistēma, kas ļauj kādā no EEZ valstīm CSNg cietušajam bez bažām atgriezties savā mītnes valstī un prasību pieteikt pie atbildīgās sabiedrības pārstāvja Latvijā, izmantojot iespēju komunicēt savā dzimtajā valodā, savukārt šodien jau grūti iedomāties dzīvi bez šīs sistēmas. Faktiski, pateicoties minēto iestāžu sadarbībai, visās EEZ valstīs šodien pieejams vienots zaudējumu atlīdzināšanas mehānisms. Tomēr neviena sistēma nevar pilnvērtīgi darboties, ja tā netiek attīstīta vai netiek novērstas konstatētās problēmas, īpaši, ja jāsadarbojas tik daudzām valstīm. Šobrīd būtiskākie jautājumi, par kuriem jādiskutē, ir datu bāžu, kas palīdz noskaidrot informāciju par atbildīgo apdrošinātāju un tā prasību kārtošanas pārstāvju publiska pieejamība, personas datu aizsardzība, par krāpšanas gadījumiem apdrošināšanā un citi.”

Šogad konference norisināsies Rīgā un to apmeklēs gandrīz 80 delegāti. “LTAB, kā konferences rīkotājs, var būt lepns ne vien par to, ka Rīga izraudzīta par šī pasākuma norises vietu, bet arī par to, ka tieši LTAB izstrādātā elektroniskā datu apstrādes sistēma tiek uzskatīta par vienu no progresīvākajām visā Eiropā. Par šo IT sistēmu, tās izstrādi un izaicinājumiem būs arī mūsu prezentācija šīgada konferencē,” informē J.Stengrevics.

Eiropas Parlaments un Padome 2000.gada 16.maijā pieņēma 4. direktīvu transportlīdzekļu apdrošināšanas jomā (2000/26/EK), kas paredzēja dalībvalstu tiesību aktu tuvināšanu attiecībā uz transportlīdzekļu lietošanas civiltiesiskās atbildības apdrošināšanu. Šī direktīva jebkuram EEZ valstu iedzīvotājam atvieglo zaudējumu pieteikšanu un atlīdzības saņemšanu savā mītnes zemē pie atbildīgā apdrošinātāja pārstāvja, ja viņš cietis CSNg ārpus tās, vienlaikus nosakot arī par sistēmu atbildīgo iestāžu – Kompensācijas iestāžu un Informācijas centru darbību, kuru funkcijas Latvijā pilda LTAB.

*Papildus informācija*

*LTAB sabiedrisko attiecību konsultants*

*Gints Lazdiņš*

*Tālr: +371 29442282, E-pasts: gints@olsen.lv*